Ar ziņām “Pasaulē, Latvijā, Latgalē” Radio Alise Plus studijā Juris Saukāns. ========================================== 
Krievijas prezidenta Vladimira Putina šodien vairāk nekā pusotru stundu ilgajai uzrunai Federālajai sapulcei bija pievērsta pasaules mediju uzmanība, un nav brīnums, ka šī uzruna, kurai būtu jāiezīmē tālākā Krievijas attīstība un rīcība, izpelnījās arī ievērojamu komentētāju kritiku.  Krievijas prezidents uzrunā Federālajai sapulcei solīja "sistemātiski" turpināt Maskavas ofensīvu Ukrainā. Kārtējo reizi izskanēja apgalvojumi, ka Krievija saskārās ar nacistu draudiem. Viņš arī paziņoja, ka Rietumu sankcijas, kuru mērķis bija likt Krievijas iedzīvotājiem "ciest", nav bijušas veiksmīgas, un apgalvoja, ka Krievijas rubļu daļa starptautiskajos darījumos ir "divkāršojusies", pēdējā gada laikā vairākās nozarēs bijusi izaugsme, kā arī samazinājies bezdarbs. Krievijas prezidenta Vladimira Putina apgalvojumus, ka Rietumi esot apdraudējuši Krieviju, un tas esot attaisnojums pilna mēroga karam pret Ukrainu, ASV nacionālās drošības padomnieks Džeiks Salivans šodien nodēvēja par absurdiem. Vēl viens Krievijas prezidenta vēstījums bija par to, ka Krievija aptur savu dalību Krievijas un ASV noslēgtajā Stratēģiskā bruņojuma samazināšanas līgumā. 2010.gadā parakstītais līgums paredz, ka abu pušu kodolarsenāli tiek ierobežoti ar 1550 stratēģiskajām kaujas galviņām, kas ir gandrīz par 30% mazāk nekā 2002.gadā noteiktais maksimums.
===============================================
NATO ģenerālsekretārs Jenss Stoltenbergs paziņojis, ka NATO nolēmusi palīdzēt Ukrainai izstrādāt iepirkuma sistēmu, kas būs efektīva, caurspīdīga un uzticama. NATO rīkos tikšanos ar iepirkumu ekspertiem no Eiropas Savienības (ES) un Ukrainas, lai pārliecinātos, ka Kijivai "ir tai nepieciešamie ieroči", NATO galvenajā mītnē paziņoja Stoltenbergs. "Mums jāsniedz Ukrainai tas, kas tai nepieciešams, lai uzvarētu," viņš piebilda. Krievijai sākot jaunus uzbrukumus Ukrainā, NATO arvien vairāk bažījas, ka Ķīna, iespējams, plāno sniegt militāro atbalstu Krievijai, sacīja Stoltenbergs, norādot, ka Maskava vērsusies arī pie Irānas un Ziemeļkorejas.
===============================================
Prokuroru amatu pretendenti pārbaudījumos demonstrē zemu zināšanu līmeni, kas liek domāt, ka Latvijā izglītības sistēma degradējas, šādu vērtējumu otrdien Saeimas Aizsardzības, iekšlietu un korupcijas novēršanas komisijā pauda ģenerālprokurors Juris Stukāns.

Prokuratūra ilgstoši nevarot aizpildīt brīvās prokuroru amatu vietas. Vidēji katru gadu ir brīvas 35 prokuroru štata vietas. Stukāna skatījumā, grūtības ar brīvo vietu aizpildīšanu ir saistītas ar kritiskajiem demogrāfijas rādītājiem un jauniešu slikto zināšanu līmeni.
=============================================== Latvijas Pašvaldību savienība (LPS) rosina noteikt, ka iedzīvotāju ienākuma nodokļa (IIN) pašvaldību ieņēmumu daļu 2023., 2024. un 2025.gadā palielināt no 75% līdz 80%, teikts LPS vēstulē deputātiem saistībā ar valsts budžeta 2023.gadam izskatīšanu otrajā, galīgajā lasījumā. Saeimā galīgajā lasījumā valsts 2023.gada budžeta projektu paredzēts izskatīt 8.martā.
==============================================
=============================================== Rēzeknes pilsētas pašvaldība izsludina kandidātu pieteikšanos pašvaldības kapitālsabiedrības SIA "Rēzeknes namsaimnieks" valdes locekļa amatam. Galvenie pienākumi šajā amatā būs uzņēmuma attīstības stratēģijas izstrāde un īstenošana, uzņēmuma pamatdarbības nodrošināšana, darba procesa plānošana un vadīšana, dzīvojamā fonda apsaimniekošana, ekspluatācijas un tehniskās uzraudzības kontrole, pārskatu sagatavošana un iesniegšana, iepirkumu procesa nodrošināšana, un citi
=============================================== Daugavpils cietokšņa saimnieciskās lietas turpmāk pārraudzīs viena iestāde, otrdien preses konferencē pauda Daugavpils pašvaldības priekšsēdētājs Andrejs Elksniņš. Daugavpilī tiek plānots izveidot Cietokšņa saimniecisko lietu pārvaldi, kas apvienos Rotko Mākslas centru, "Martinsona māju", "Inženieru arsenālu", Tūrisma informācijas centru (TIC) un attīstības projektus, kas vērsti uz cietokšņa kultūrvēsturiskā mantojuma saglabāšanu - vaļņu atjaunošanas darbiem.
=============================================== 
Rēzeknes novada pašvaldības pārstāve Jūlija Jurāne informē , ka Piektdien, 24.februārī, plkst.18 Rēzeknē, Festivālā parkā, norisināsies koncerts "Ukrainas atbalstam". Mūzika, tautas kopā būšana savstarpēji vieno Ukrainas un Latvijas tautu, un koncerts sniegs iespēju paust atbalstu un atgādināt, kā mēs esam kopā ar Ukrainas iedzīvotājiem, pauda Jurāne. Atbalsta koncertā skanēs gan ukraiņu, gan latviešu dziesmas. Organizatori aicina ņemt līdzi svecītes, kuras vēlāk varēs nolikt pie pieminekļa "Vienoti Latvijai". Koncertu organizē Rēzeknes novada pašvaldība.
==============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.